Martin Henriksen (DF), 2010-04-08:
Som en del af udmøntningen af finanslovaftalen for 2010 mellem regeringen og Dansk Folkeparti foreslår man, at der indføres et loft over modtagerens betaling for madservice på 45 kr. for en hovedret udbragt til modtagerens hjem, eller som modtageren kan afhente eller indtage hos en madserviceleverandør, som det hedder.
Det ligger jo i forlængelse af, at der sidste år efter ønske fra Dansk Folkeparti blev indført et prisloft på 3.000 kr. pr. måned for modtagernes egenbetaling for madservice i plejeboliger, plejehjem, botilbud og lignende boligenheder, hvortil der er knyttet omsorgs- og servicefunktioner med tilhørende personale.
Hver gang vi har mulighed for at hjælpe dem lidt på vej, hver gang vi har mulighed for at give dem lidt luft i økonomien, skal vi selvfølgelig også gribe den mulighed.
Dansk Folkeparti havde gerne set, at det her var blevet indført før.
Vi skulle selvfølgelig også have fundet en økonomi til det, sådan at det hænger sammen.
I dag er det jo sådan, at kommunerne, i hvert fald mig bekendt – men det kan vi også få opklaret i udvalgsbehandlingen – ikke må tage mere, end hvad det rent faktisk koster at producere madtilbuddet.
Det vil også være sådan fremadrettet, at man ikke må tage mere, end hvad det koster.
Men igen, hvis det koster over 45 kr. pr. hovedret, er det så, at kommunerne med det her lovforslag bliver kompenseret over finansloven, sådan at man maks. betaler det beløb.
Selvfølgelig er der kommuner, som prioriterer tåbeligt.
Der er en hel del socialdemokratiske og socialistiske kommuner, som fra tid til anden viser, hvordan man ikke skal gøre det, og det er altid godt, når en socialdemokratisk ordfører påpeger, at kommunerne en gang imellem foretager nogle uheldige prioriteringer.
Der kunne man selvfølgelig tale med sine partikolleger ude lokalt.
Men jeg synes, det er vigtigt at slå fast, at der i de seneste år er sket noget.
Der er bl.a. med finanslovaftalen også kommet en forbedring for de allerdårligst stillede folkepensionister, i form af at der er flere, der har fået mulighed for at modtage ældrechecken.
Der er også kommet et lille løft i pensionstillægget, og sammen med det her lovforslag, som fremsættes i dag, om at lægge et loft over, hvor meget man må tage for den mad, der bliver bragt ud, så er det endnu et bidrag til at gøre en indsats over for dem, som har mindst at gøre godt med, og som har behov for hjælp fra det offentlige. Jeg vil også godt komme ind på noget andet, nu hvor vi taler om, hvordan folk oplever velfærden derude, og også hvordan de ældre, som modtager eksempelvis hjemmehjælp – praktisk hjemmehjælp og personlig hjemmehjælp – oplever den service, som kommunerne tilbyder.
Der bliver jo med jævne mellemrum foretaget forskellige brugerundersøgelser, hvor man ikke laver en meningsmåling, hvor man spørger alle, men hvor man spørger dem, som helt konkret får gavn af den ydelse, som det offentlige giver.
De brugerundersøgelser, der bliver lavet af Kommunernes Landsforening og også af Socialministeriet, viser jo, at graden af tilfredshed – og heldigvis for det – faktisk er rigtig høj for de ældre, der modtager eksempelvis personlig eller praktisk hjemmehjælp.
Det synes jeg at man skal skrive sig bag øret, når vi hele tiden hører den her kritik af, at det hele er ved at falde fra hinanden.
Der er kommuner, hvor de gør det rigtig dårligt, og heldigvis også kommuner, hvor de gør det bedre.
Overordnet set er dem, der modtager de offentlige ydelser, jo faktisk vældig godt tilfredse med dem, hvis man spørger dem selv.
Det synes jeg vi skal skrive os bag øret, og nu er der et lovforslag, som heldigvis forbedrer området en lille smule.
Tak for det.
Det her er jo et forslag, som Dansk Folkeparti har været fremme med gentagne gange, og vi har været fremme med det her forslag gentagne gange – også vedrørende de ældre, som bor på plejehjem – fordi vi synes, at der har været nogle meget høje prisstigninger, som det jo ganske rigtigt er blevet sagt.
Og så er det rigtigt, at der selvfølgelig er en økonomisk situation, der gør, at man skal holde lidt øje med, hvordan økonomien udvikler sig, og det er jo også derfor, at kommunerne bliver kompenseret via finanslovaftalen – det står også beskrevet i lovforslaget – når vi netop indfører det her loft.